เวลาพูดถึงยาพิษ คงหนีไม่พ้นที่เราจะคิดถึงสารที่ทำให้เราถึงแก่ชีวิต แต่วันนี้ตี่อยากจะแนะนำร้านอาหารกึ่งบาร์ที่เขาเสิร์ฟยาพิษความอร่อยสุดผ่อนคลายที่ไม่อันตราย โดยร้านนี้มีชื่อเก๋ๆ ว่า Poison Dive Bar ร้านนี้อยู่หน้าถนนห่างจากปากซอยเอกมัย 22  ไปไม่มาก ด้านหน้าของร้านจะเป็นลานปูหญ้าเทียมวางโต๊ะกับโซฟานุ่มๆไว้สำหรับคนชอบนั่งกินลมชมบรรยากาศด้านนอก ร้านนี้จะอยู่ติดกับร้าน Poison Tea Room ให้สังเกตประตูที่มีชื่อ Dive Bar(ร้านขวามือ) ร้านนี้เขาเก๋กันตั้งแต่ใช้เชือกมะนิลาที่ผูกสมอเรือแทนลูกบิด 


สไตล์ของร้านจะเป็นบาร์เก่าแก่ในละแวกบ้านที่ลูกค้าจะรู้จักคุ้นเคยกันมานาน ขนาดของร้านจะไม่ใหญ่ พวกโต๊ะเก้าอี้จะใช้ไม้ขัดหยาบๆ ให้ดูดิบๆ หรือที่ฝรั่งเรียกว่า Dive Bar ค่ะ แต่ที่นี่พิเศษกว่าตรงที่เขานำรูปแบบของห้องแล็บ รวมถึงความลึกลับแบบห้องผสมยาของแม่มดมาผสมผสาน บางมุมของร้านจัดพรอบเป็นมุมทดลองวิทยาศาสตร์ อีกด้านหนึ่งจะเป็นชั้นไม้วางสลับสับกันเรียงรายด้วยหนังสือ กระปุกและขวดน้ำยาสีสันสวยงาม แถมกระดานดำขนาดใหญ่ที่ประดับผนังยังจดสูตรเคมีที่เจ้าของร้านบอกว่า เป็นสูตรเคมีในเครื่องดื่มจริงๆ ของทางร้าน ตารางเมนูที่เขียนกันบนแผ่นสังกะสีเหมือนรายการที่แม่มดคิดค้นและจดไว้ บรรยากาศภายในร้านจะดูลึกลับน่าค้นหาแต่ในขณะเดียวกันก็นั่งสบายผ่อนคลายมากค่ะ 


พูดถึงร้านกันแล้วมาในส่วนของอาหารกันดีกว่า ความจริงแล้วก่อนหน้านี้ทางร้านจะเน้นให้บริการนักดื่มนักเที่ยว เลยมีแต่เครื่องดื่มกับค็อกเทลประเภทซิกเนเจอร์ที่เจ้าของร้านซึ่งเคยเป็นบาร์เทนเดอร์คิดค้นสูตรเองทั้งหมด แต่ระยะหลังทางร้านหันมาให้ความสนใจเรื่องอาหารเพิ่มขึ้นตามคำเรียกร้องของลูกค้า เมนูอาหารของที่นี่ส่วนใหญ่จะเป็นอาหารอิตาเลี่ยนฟิวชั่นโดยฝีมือของเชพที่ทำอาหารให้กับร้านดังๆ มาช่วยคิดสูตรก่อนจะมาต่อยอดกันเอง


มาเริ่มกันที่เมนู Chicken BBQ กันก่อนเลยค่ะ น่องไก่เรียงกันมาอย่างสวยงาม ตัวเนื้อไก่ตุ๋นมาจนนุ่มหยุ่นเคี่ยวกับน้ำซอสบาร์บีคิวเข้มข้น มีกลิ่นของทาบัสโก้ซอส กับ ซอสมะเขือเทศ และพริกไทยดำหอมแตะจมูก รสชาติกลมกล่อมเปรี้ยว เค็ม หวานลงตัว ออกแนวเป็นฟิวชั่นที่มีกลิ่นอายแบบตะวันตกผสมจีนเล็กๆ น่าสนใจค่ะ


อีกจานหนึ่งเป็นของทานเล่นที่รสชาติไม่ใช่เล่นเหมือนกันนั่นก็คือ Poison octopus หรือ ปลาหมึกยักษ์อย่างที่เราคุ้นเคยกันดีในอาหารญี่ปุ่นซึ่งทางร้านนำมาคลุกกับเครื่องเทศสูตรพิเศษของทางร้านแล้วนำไปทอดกรอบ ปกติแล้วเนื้อของออคโตปุสจะเหนียวมาก แต่ทางร้านมีเทคนิคพิเศษที่ทำให้เจ้าออคโตปุสเนื้อเหนียวแน่นแบบกำลังดี จิ้มกับซอสซีฟู้ดรสจัดจ้านก็เข้าท่า หรือจะสั่ง ดิปอย่าง บัลซามิกก็จะได้รสเปรี้ยวนำหวานตาม แต่ที่ตี่ชอบสุดคงจะเป็นดิปเทาส์ซันไอแลนด์ที่เนื้อเนียนเข้มข้นถูกใจมาก


มาถึงจานสุดท้ายที่ถือเป็นจานหลัก ได้แก่ Seafood Olio Spaghetti ที่มาเต็มกันหมดทะเล ทั้งปลาหมึกออคโตปุส กุ้งชิ้นใหญ่ หอยแมลงภู่ตัวยักษ์และเนื้อปลาจากนิวซีแลนด์ ใส่มะกอกดำและมะกอกเขียวนำเข้าเพิ่มความสวยงามและรส เติมพริกไทยดำ เกลือ พริกแห้งคั่ว และซอสเห็ดหอม ก่อนนำเส้นมาลงผัดคลุกเคล้า ตัวเส้นจะแห้งกำลังพอดีไม่มันเยิ้ม กลิ่นของหอมใหญ่ พริกไทยดำลอยมาพร้อมกับไอความร้อน ทานคู่กับบรรดาซีฟู้ดสดๆ ชิ้นใหญ่คุณภาพดี ครบรสหวาน เค็ม และมีความจัดจ้านจากพริกไทยและพริกแห้งคั่ว เป็นสไตล์แบบฟิวชั่นไทยๆ ที่ชาวต่างชาติและคนไทยอย่างเราชอบใจ


และอย่างที่บอกว่าร้านนี้ความตั้งใจแรกคือเป็นบาร์ค็อกเทลและเครื่องดื่มสไตล์ Signature Drink ที่เจ้าของคิดสูตรขึ้นมาใหม่ด้วยตัวเอง อย่าง Banshee tear คอนเซปต์ของค็อกเทลแก้วนี้อนุมานถึงวิญญาณของหญิงสาวสวยที่เสียชีวิตไปแล้วแต่น้ำตาของเธอยังคงอยู่ แถมน้ำตาที่ว่ายังมีกลิ่นหอมและรสชาติที่ตรึงใจให้คนหลงใหล เป็นการผสมของเหล้าชนิดที่ไม่แรง นำมาผสมกับ Flower Cyrus เหมาะสำหรับผู้หญิงมากๆ ส่วนของผู้ชายทางร้านจะแนะนำเป็น dead on the bottom  ที่รสชาติหนักหน่วงสมชายชาตรี ซึ่งเครื่องดื่มเหล่านี้เองค่ะ คือ ยาพิษ แต่เป็นยาพิษที่ปลอดภัยมีความหอมสดชื่นอาจจะแฝงความรุนแรงแต่ไม่มีพิษภัย เพียงแค่ช่วยให้เรารู้สึกผ่อนคลายซึ่งถ้ารู้สึกว่ายาพิษที่ได้รับชักจะมากไปทางร้านก็มียาถอนพิษเป็นม็อกเทจสูตรพิเศษให้ด้วย แต่ถ้าใครอยากมีส่วนร่วมเลือกส่วนผสมในเครื่องดื่มเองก็บอกได้นะคะ ทางร้านจะผสมให้ใหม่โดยเฉพาะ (แต่ตี่ไม่ค่อยถูกกับแอลกอฮอล์เลยไม่ได้ลองมาค่ะ แหะ แหะ) 


ด้วยคอนเซปต์ร้านแบบชิคๆ และบรรยากาศชิลๆ ที่ไม่วุ่นวาย สามารถนั่งสบายผ่อนคลายความเครียดได้เต็มที่ แถมมียาพิษความอร่อยและสดชื่นจากอาหารและเครื่องดื่มแบบ Signature Drink ที่เหมาะกับสไตล์ในแต่ละคน ร้าน Poison Dive Bar ถือเป็นอีกร้านที่ขาเที่ยว ขากิน ขาชิล ต้องแวะมา หรือแม้แต่ยกโขยงมากันทั้งครอบครัวก็ยังได้ค่ะ 


ปล. เห็นเป็นร้านอาหารกึ่งบาร์ อย่าคิดว่าเปิดกลางคืนนะคะ เพราะทางร้านเปิดให้บริการในวันธรรมดาตั้งแต่ช่วงเที่ยงวันถึงเที่ยงคืน ส่วนเสาร์กับอาทิตย์เปิดตอนสี่โมงเย็นถึงเที่ยงคืน และ หยุดทุกวันอังคาร แถมที่นี่เขายังรับจัดงานอีเว้นท์ต่างๆด้วย ใครสนใจอยากจัดปาร์ตี้สามารถโทรไปสอบถามกับทางร้านได้นะคะ
